Mosonmagyaróvár Város Önkormányzat

Képviselő-testülete

**J e g y z ő k ö n y v**

Készült Mosonmagyaróváron, 2023. április 27-én 15 órakor a Képviselő-testület által tartott közmeghallgatáson, a Városháza I. emeleti Dísztermében.

Jelen vannak: Dr. Árvay István polgármester elnökletével Dr. Iváncsics János, Keszeiné Siklósi Zsuzsanna, Staár Katalin, Nyitrai József, Muráncsik László, Pausits István, Dr. Frauhammer Csaba, Kránitz László, Szabó Miklós, Dr. Jávor Miklós, Ábrahám Tivadar, Élő Károly, Vida István képviselők

Meghívottak:

Dr. Nagy István országgyűlési képviselő

Fogarasi Zoltán Országos Mentőszolgálat Nyugat-Dunántúli Régió, Győr-Moson-Sopron Vármegyei Kirendeltség vezető mentőtisztje

Dr. Rosta Máté Országos Mentőszolgálat Nyugat-Dunántúli Regionális Mentőszervezet igazgatója

Barbélyné dr. Niertit Annamária Nemzeti Egészségbiztosítási Alapkezelő jogtanácsosa

Dr. Takler Ágnes Karolina Kórház-Rendelőintézet főigazgatója

Dr. Szondi Zita Országos Kórházi Főigazgatóság alap-és szakellátásért felelős főigazgató-helyettese

Dr. Méhes László Karolina Kórház-Rendelőintézet jogi képviselője

Goda Gábor Nemzeti Egészségbiztosítási Alapkezelő sajtókapcsolattartója

Kosár Tibor Városüzemeltető Kft. ügyvezetője

Csiszár Péter Flesch Károly Nonprofit Kft. ügyvezetője

Pollhammer Jenő MOVINNOV Kft. ügyvezetője

Dr. Gál Gellért Mosonmagyaróvári Önkormányzati Rendészet vezetője

Polgármesteri Hivatal részéről:

Fehérné dr. Bodó Mariann címzetes főjegyző

Molnárné Nagy Edina osztályvezető

Dr. Tomasits Zsuzsanna osztályvezető

Dr. Mayer Krisztián osztályvezető

Tóth Szabolcs osztályvezető

Kitley Tibor városi főépítész

Tilai László projekt irodavezető

Dr. Vámosi Bettina Önkormányzati Osztály részéről

Dr. Hári Angéla Önkormányzati Osztály részéről

Unger Annamária Önkormányzati Osztály részéről

Tóth Adrien Önkormányzati Osztály részéről

Vargáné Rigó Hedvig jegyzőkönyvvezető

Érdeklődők: a mellékelt jelenléti ív szerint

Dr. Árvay István polgármester: Köszönti a képviselő-testület közmeghallgatásán megjelenteket, az ülést megnyitja. Megállapítja, hogy a képviselő-testület határozatképes, mivel 14 képviselő jelen van.

Az általános közmeghallgatástól eltérően a jelen közmeghallgatás konkrét témája a Karolina Kórház - Rendelőintézet működése, így a Kórház ügyével kapcsolatban meghívott illetékes személyekhez lehet kérdést intézni, javaslatot tenni.

Leszögezi, hogy az önkormányzat nem fenntartója a Kórháznak, még mielőtt az önkormányzat lenne központba állítva. Nem zárkóztak el eddig sem, amikor a Kórház önkormányzati segítséget kért, az önkormányzat adott, a covid utáni újraindításban is támogatták őket, 2020-2021-2022. évben is ment a támogatás. 2012 áprilisa óta állami fenntartású egészségügyi intézmény, kivették az önkormányzat irányítása alól.

Célja a mai közmeghallgatásnak, hogy az itt nyert információk alapján, amit egyrészt a lakosságtól, másrészt az illetékesektől kapunk, a következő testületi ülésen a képviselő-testület egy indítványt tudjon előterjeszteni az egészségügyi kormányzat felé, mely leképezi azt a fajta igényt, amit Mosonmagyaróvár és környéke lakossága a Karolina Kórházzal szemben megfogalmaz.

A megyei kórház képviselőit is meghívták, de ők azt mondták, hogy az Országos Kórházi Főigazgatóság képviselője képviseli őket is.

Megadja a kérdezési, hozzászólási lehetőséget az érdeklődőknek.

Dr. Porpáczy Krisztina Magyar Orvosi Kamara Győr-Moson-Sopron vármegyei alelnöke, háziorvos: Kérdezi, hogy mi a háziorvosok beutalási rendje, melyik kórházban mit lehet elérni, hogy juthat el a beteg leggyorsabban, a legrövidebb úton a speciális ellátáshoz. Rosta igazgató úr már levélben megválaszolta ezt, a sürgősségi ellátással kapcsolatban, amit el is jutatott a kollégákhoz, de jó lenne részletesebben választ kapni erre, mi érhető el a Karolina Kórházban.

Dr. Rosta Máté Országos Mentőszolgálat Nyugat-Dunántúli Regionális Mentőszervezet igazgatója: Az OMSZ végrehajtója a beutalási rendnek, nem ők szabják meg azt. Ha ők a Nemzeti Népegészségügyi Központtól (NNK) értesítést kapnak arról, hogy valahol megszűnt, szünetel vagy átszervezés alatt van egy ellátás egy adott intézményben, akkor ennek megfelelően választják meg az utat. A mentővel beutalt betegek sürgősségi ambulanciára mennek, előtte őket megreferálják, és így az ügyeletvezetővel egyeztetve viszik oda, vagy másik célintézménybe. Egyedi döntéseket, egyedi kapacitásokat is figyelembe vesznek, rugalmasak a háttérintézmények felé. Ők döntési jogkörrel ebben nem rendelkeznek, végrehajtják a betegutak meghatározott módjait. Elérhető a beutalási rend nyilvános honlapja, az adott fekvő- és járóbeteg formák az X-TEK Területi Ellátási Kötelezettség Nyilvántartás honlapján, ez folyamatosan frissül.

Barbélyné dr. Niertit Annamária NEAK jogtanácsosa: A NEAK a háziorvosokkal folyamatos kapcsolatban van. Ha a háziorvosoknak ez segítség, akkor ezekről a változásokról - amik a Nemzeti Népegészségügyi Központ döntései alapján születnek, és ők is nyilvántartják - a csoportban azonnal értesítik a háziorvosokat. Jó az X-TEK honlap is.

Dr. Szondi Zita OKFŐ főigazgató-helyettes: Kettéválasztaná a kérdést, hogy érthető legyen mindenki számára. A járóbeteg szakellátásokra történő beutalás tervezett, tervezhető, előjegyezhető ellátási forma. A Karolina Kórház honlapját megnézik és ezeket aktualizálják, hogy a járóbeteg beutalás rendje, rendelési ideje egyértelmű legyen mindenki számára. Ezek a nappali, munkaidőben történő, tervezhető ellátások. Ezentúl minden sürgősséggel beutalt beteget a sürgősségi betegellátó helyre kell küldeni, ott eldöntik, hogy hazaengedik-e, vagy befektetik. Ritka esetben kerül sor háziorvosok irányából fekvőbeteg beutalásra.

Dr. Árvay István polgármester: Térjünk vissza az ügyeleti rendre. Van-e ezzel kapcsolatban kérdés? Felmerült, hogy a háziorvosok bizonyos okokból nem kötik meg a szerződéseket, amik őket ebbe a helyzetbe delegálják. Nem tudja, hogy ebben van-e valami változás, de akkor vagy velük vagy nélkülük is megbízhatóan működik a rendszer.

Pallai Ilona érdeklődő: Kérdezi, hogy a szakellátással kapcsolatban a Kórházban meddig fog tartani, hogy itt nem tudják ellátni a betegeket. Egy egyszerű ujjvágással Győrbe kell menni a betegnek, mert itt nem tudták ellátni.

Dr. Árvay István polgármester: Gondolja, hogy ez a kérdés a sebészeti osztály Mosonmagyaróváron történő megszűnésével lehet kapcsolatban.

Dr. Szondi Zita OKFŐ főigazgató-helyettes: A járóbeteg ellátással kapcsolatban biztosított a sebészeti ellátás. A konkrét esetet nem ismeri, de egy banálisnak látszó ujjvágás is lehet olyan mértékű sérülés, hogy nem helyben látják el, tovább kell menni, oda kell menni, ahol a megfelelő mértékű szakellátást kapja, hogy a sérülése a lehető legkevesebb maradványtünettel gyógyuljon. A Kórház, a vármegyei irányító intézmény, a Petz Aladár Oktató Kórház és a fenntartó terve is az, hogy a lakosságközeli járóbeteg szakellátásokat fenntartsák és lehetőség szerint bővítsék, hisz ez fontos része az egészségügyi ellátórendszernek. Sokkal kevesebb az a beteg, aki fekvőbeteg ellátást igényel, kórházba kell utalni. A járóbeteg szakellátás fenntartása, bővítése hosszútávú céljuk.

Drescher Ottó [Első Mosonmagyaróvári Torna Egylet 1904](https://civilsznev.birosag.hu/CivilSzNev/faces/lekerdezes/szures.xhtml;jsessionid=CB20F4A17D4A65E9FBE3725B6E61C95B) elnöke: Nem csak elnöki tisztségéből adódóan van itt, a régió sportegyesületeiből 6000 fő sportoló képviseletében beszél. Pár hete helyben megszűnt a sportorvosi ellátás. Most is kb. 20 sportólója nem tud részt venni a mindennapi sportolásban, engedély híján. Az igazi fennakadás június-júliusban lesz, akkor mindenkinek lejár az engedélye. Felnőtteknek évente egyszer, 18 év alatt pedig évente kétszer kell sportorvosi engedély. Ez kb. 15.000 vizsgálat éves szinten. Felvették a kapcsolatot a győri sportorvossokkal, jelenleg 1 hónap vagy több várakozási idővel kaptak időpontot. Előre jelezték, hogy a nyarat egyáltalán nem tudják vállalni. Ezen felül sok a sportbaleset, szakadás, törés. Az információk alapján itt heteken belül megszűnhet a baleseti ellátás. Személyes tapasztalat alapján, mikor Győrbe vitte a fiát a mentő sportbalesetből kifolyólag, 6 órát ült a hordágyon a kórház folyosóján. Szülőként és felelős vezetőként nagy fejtörést okoz, hogy hogy lehetne megoldani a sportorvosi engedélyeket és hogy tudnák nagyobb ellátási biztonságban tudni a gyerekeket.

Dr. Szondi Zita OKFŐ főigazgató-helyettes: Gratulál az elismerésre méltó, széleskörű tevékenységükhöz. A Kórháznak nincs sportorvosi tevékenységre működési engedélye. Ezt nem a Kórház szervezi, hanem az Országos Sportegészségügyi Intéztet (OSEI), aki országos hálózattal rendelkezik és végez ilyen tevékenységet. Másik lehetőség, hogy magántevékenység keretein belül sportorvosi szakvizsgával, megfelelő kompetenciákkal rendelkező orvos végez ilyen tevékenységet. A Kórház nevében közvetíteni tud az OSEI felé, áttekintik, hogy lehetne ezt kiterjeszteni Mosonmagyaróvárra. De akár az Egyesület, akár az Önkormányzat, akár ők kapcsolatot vehetnek fel magán sportorvossal. Ez nem a Kórház feladatkörébe tartozik, ez függetlenül szerveződő tevékenység.

Dr. Bertalan István Karolina Kórház-Rendelőintézet főorvosa, sportorvos: Mindig a Rendelőintézetben működött a sportorvosi rendelés, az aktuális sportorvos az OSEI-vel szerződik, a Kórház biztosította a helyet. Ő 20 éve végzi ezt, eddig így működött. Múlt év októberében a Kórházban az Igazgató Asszony mikor bejárta az intézetet, tapasztalta, hogy nincs a Kórháznak szerződése a sportkórházzal, így ezt a korábbi gyakorlatot megszüntette. Szerinte ezt vissza lehet csinálni, Igazgató Asszonnyal ezt biztosan meg lehet tárgyalni, hogy minden törvényt betartva hosszabb távon, hogy működhetne. Ő szeretné folytatni, régóta csinálja, tudja, hogy mekkora a nyomás, hogy a nyári csúcsidőszakot hogy lehet menedzselni. Hosszabb távon, ha ő nyugdíjba megy, át kell gondolni, hogy ezt a 6000 sportolót hogy lehet biztonságosan megvizsgálni.

Dr. Árvay István polgármester: Akkor nem igaz az a hír, hogy péntektől Győrben fog rendelni?

Dr. Bertalan István Karolina Kórház-Rendelőintézet főorvosa, sportorvos: De igaz, sokan megkeresték őt, a Karolina Kórházzal még nincs szerződése, de a sportolók részéről jött az igény, így májustól Győrben, péntekenként ellátja a spotorvorvosi teendőket május hónapban, hogy a mosonmagyaróváriaknak ne kelljen júniusig várniuk az ellátásra. Most aktuálisan jó, de hosszú távon az lenne jó, ha a Karolina Kórházban lenne a rendelés.

Dr. Árvay István polgármester: Fontos, hogy a Kórházban legyen a rendelő, vagy az Önkormányzat is biztosíthat ehhez helyszínt?

Dr. Bertalan István Karolina Kórház-Rendelőintézet főorvosa, sportorvos: A kórházi rendelőnek megvan az az előnye, hogy nagyon nagy a váróterem. Ide egyszerre nagyon sok gyermek jön, többnyire szülői kísérettel, a magánrendelőknek nincs ilyen méretű várójuk, nincs erre kapacitásuk.

Dr. Szondi Zita OKFŐ főigazgató-helyettes: Abszolút partnerek ebben, áttekintik a szerződést, megteremtik a feltételeit, hogy működjön ez a szakrendelés.

Dr. Árvay István polgármester: A másik kérdés a traumára vonatkozott. Ezen fajta sportsérülések ellátása hogy történik a rendszerben?

Dr. Szondi Zita OKFŐ főigazgató-helyettes: Ez a nehezebb kérdés. Most a sürgősségi betegellátó osztály keretében működik invazív vagy sebészeti típusú ellátás a Kórházban, jelentős a humánerőforrás hiány, sebész és traumatológus szakorvosból jelenleg nem áll rendelkezésre annyi, hogy folyamatos ellátást tudjanak biztosítani. Ezek a tények, innen szeretnének indulni és fokozatos építkezéssel, egynapos sebészeti tevékenység helyben történő bevezetésével, és szeptembertől az egynapos sebészeti tevékenységek repertoárjának bővítésével tervezik azt, hogy egy sebészeti mátrix osztály keretében ellátást biztosítsanak. Ezek alacsonyabb progresszivitási szintű, alap igények kiszolgálását fogják megteremteni, innentől minden azon múlik, hogy hogy tudnak humánerőforrást biztosítani, milyen szoros együttműködést tudnak kialakítani a vármegyei irányító intézménnyel. Az, hogy helyben biztosítani kell sebészeti tevékenységet, az számukra sem kérdés. Ennek a formáját, módját, gyakoriságát nyilvánosságra fogják hozni, amint erre megoldást találnak. Leghamarabb júniustól lehet változás ebben, de ez egynapos tevékenység lehet. Bertalan főorvos úr közreműködésére feltétlenül szükségük van.

Drescher Ottó MTE 1904 elnöke: Tudomása szerint Győrben sok baleseti ellátásban résztvevő orvos van, központilag nem lehetne irányítani Mosonmagyaróvárra egy vagy két orvost, hogy itt ne álljon le az ellátás teljesen?

Dr. Szondi Zita OKFŐ főigazgató-helyettes: Logikus ötlet lenne, ugyanakkor Győrnek 1,5 millió embert kell ellátni, Mosonmagyaróvárnak is kb. 100.000 főt, ez nem egy-két orvost jelent, egy fekvőbeteg osztályhoz 7-8 orvosra van legalább szükség, hogy folyamatosan tudjon működni. Szeretnék, ha a sebészeti tevékenység visszaállna, ennek a lehetőségét a Győri Kórházban kell megvizsgálni, hogy Mosonmagyaróvárra átjöjjenek orvosok.

Everling Rudolfné érdeklődő: El van repedve a térde, és Győrbe kell járnia kezelésre, Mosonmagyaróváron nem vállalják. Nagyon sokba kerül, lánya kocsival viszi minden hónapban. Mosonmagyaróvári, 50 évig a Karolina Kórháznak dolgozott. Miért nem lehet úgy megcsinálni, hogy ne kelljen eljárni máshova, itt van a nagy kórház, lehetne olyan osztályt csinálni az SZTK részen, ahol nem magánban tudnák az embert fogadni.

Dr. Árvay István polgármester: Ez már valami utókezelés?

Everling Rudolfné érdeklődő: Nem tudják műteni a lábát, apró erek vannak rajta, három hónapra begipszelték, tönkretette a Karolina Kórházban egy győri orvos, 50.000 Ft-ba került egy injekció, hogy tudjon menni, ezt nem fizeti a TB.

Dr. Szondi Zita OKFŐ főigazgató-helyettes: A konkrét esettel kapcsolatban nem tud véleményt mondani, hogy miért kell Győrbe menni, mi az a szakterület, hozzáértés, ami miatt ez szükséges.

Everling Rudolfné érdeklődő: Fizikoterápiára kell mennie.

Dr. Szondi Zita OKFŐ főigazgató-helyettes: Fizikoterápia van Mosonmagyaróváron.

Everling Rudolfné: Igen, de várni kell rá.

Dr. Szondi Zita OKFŐ főigazgató-helyettes: Ha ez rendszeres, havi kezelés, akkor előre be lehet jelentkezni rá, és nem kell már várni. Ha pedig ténylegesen Győrbe kell menni, akkor utazási költségeit (akár betegszállítóval) fedezi a biztosítás, senkitől nem várják el, hogy saját költségén jusson el a megfelelő ellátáshoz.

Dr. Szijjártó László Magyar Orvosi Kamara Győr-Moson-Sopron vármegyei alelnöke, Karolina Kórház-Rendelőintézet osztályvezető főorvosa: Alapellátási ügyelettel kapcsolatban rengeteg problémáról kapnak hírt. Sok probléma technikailag megoldható, azt megoldják majd a bajtársak és a fenntartó. Itt a városban a legnagyobb probléma a következő. Komoly rizikós helyzet állt elő azzal, hogy a gyermekek ellátására hétvégente csak Győrben van lehetőség. Tehát ha súlyos probléma adódik, és a mentők nem érnek időben oda, tragédiához vezethet. A tervekkel ellentétben a korábban három háziorvosi poszt helyett egy háziorvosi poszt működik a kórház mellett. A terv az volt, hogy ott legalább két háziorvos ügyel, amiből az egyiknek van gyermekgyógyászati gyakorlata. Ezt nem sikerült megvalósítani, aminek nem az az oka, hogy a háziorvosok nem írják alá a szerződést, nem a kamara által szervezett akcióról van szó, hanem hogy nincs elég szakember, nem lettek a dolgok megfelelően előkészítve, túl korán lett bevezetve a rendszer. A fő probléma az, hogy azzal egyidejűleg, hogy az alapellátásban nem biztosított, hogy gyermekellátásban járatos szakember vegyen részt az ügyeletben, ezzel egyidejűleg péntek 4 órától hétfő 8 óráig nincs gyermekszakorvos a városban. Pénteken 4 óráig a gyermekosztály üzemel, ott tudnak segíteni a rászorulóknak, de péntek 4-től hétfő 8-ig nem. Ez akkora rizikó szakmailag, ami, ha ritkán is, de akár az életet veszélyeztető helyzetet tud kialakítani. Ezt előre lehetett látni, ez nem véletlenül alakult ki, erre számtalanszor figyelmeztették a döntéshozókat. Javasolták, kérték, a térségben jól működő alapellátási ügyeleti hálózatot hagyják tovább működni, a mentők által szervezett, új ügyeleti struktúrát csak ott vezessék be, ahol ez előrelépést jelent, ahol hozzáférési problémák vannak. Itt a térségben ez nem előrelépést jelent, hanem visszalépest.

Dr. Árvay István polgármester: Mosonmagyaróváron már régóta nem ügyeltek a házi gyermekorvosok, és háziorvosok sem, drágán vásárolták a háziorvosi ügyeletet. Van-e akadálya, hogy hétvégi ügyeleti ellátást biztosítsanak a Karolina Kórházban a gyermekosztályon?

Dr. Szijjártó László Magyar Orvosi Kamara Győr-Moson-Sopron vármegyei alelnöke, Karolina Kórház-Rendelőintézet osztályvezető főorvosa: Ugyanaz az akadálya, amiért a kórház több osztálya bezárt. Akkor is volt orvoshiány, de akkor még volt, aki dolgozzon. Az orvoshiányt az idézte elő, hogy akik eddig dolgoztak, azoknak március 1-től új szerződést ajánlottak, amiben korlátozva vannak és alacsonyabb a bérük. Az intézkedési sorozatokból, amiket kórházi struktúraváltásnak neveznek, pontosan lehetett tudni, hogy március 1-től az összes osztály, ami most nem működik, egyik napról a másikra be fog dőlni. Nem az orvosok mentek el, hanem a forrást vonták ki.

Dr. Árvay István polgármester: Ő maga is kritikusnak tartja ezt a hétvégi gyermekorvosi ügyeleti kérdést. Mi lehetne erre a helybeni megoldás? A Karolina Kórházba térjenek vissza a szerződött orvosok, vagy a házi gyermekorvosaik vállaljanak ügyeletet?

Dr. Szijjártó László Magyar Orvosi Kamara Győr-Moson-Sopron vármegyei alelnöke, Karolina Kórház-Rendelőintézet osztályvezető főorvosa: Megoldás az lenne, hogy a február 28-ig fennálló helyzet visszaálljon, vissza kell hívni az eddigi orvosokat, több pénzt kell fizetni nekik, rugalmas szerződést kell kötni.

Dr. Porpáczy Krisztina Magyar Orvosi Kamara Győr-Moson-Sopron vármegyei alelnöke, háziorvos: Eddig három helyen, három orvos, három nővér, három gépkocsivezető működött február 28-ig folyamatosan. A jelenlegi helyzet több ok miatt éjszaka nem biztosítja ugyanezt az ellátás. Lett volna erre igény, hogy ők továbbvitték volna. Meg is keresték a Polgármester Urat, meg is egyeztek, hogy megpróbálják megteremteni azt, hogy 24 órás háziorvosi ügyelet maradjon a térségben legalább két ponton. Ez az államtitkárságon megragadt. Ez az ok, hogy nem tudták továbbvinni.

Dr. Árvay István polgármester: Ez a gyermekügyeletre is igaz?

Dr. Porpáczy Krisztina Magyar Orvosi Kamara Győr-Moson-Sopron vármegyei alelnöke, háziorvos: A gyerek háziorvosok inkább alapellátási ügyeletben lennének, nem a kórházban. Fontos lenne ebben előrelépni, mert a mentőtisztek munkáját elpazarolni arra, hogy ők az alapellátási ügyeletben üljenek az éjszaka alatt és ott plusz munkát vállaljanak, az vétek.

Dr. Árvay István polgármester: A vidéki orvosi ügyelet Kft. formában eddig jól működött. Mosonmagyaróváron nem ügyeltek a házi- és gyermekorvosok, ezért vásárolták a szolgálatást. Itt két rendszer ütközött össze, tárgyaltak a doktornővel, hogy lennének-e olyan mosonmagyaróvári orvosok, akik önállóan szerződnének a mentőszolgálattal, de ez a fajta szerződéses jogviszony nem jöhetett létre. Kérdezi, hétvégi gyermekorvosi ügyelet megteremthető-e Mosonmagyaróváron? Ne kelljen arra várni, hogy egy nem várt esemény kapcsán kerüljön újra terítékre.

Dr. Szondi Zita OKFŐ főigazgató-helyettes: Február 28-ig nagyon jelentős óradíjakkal sikerült gyermekgyógyász szakorvosokkal szerződni, akik részt vettek az ügyeletben. Jó lenne, ha azt Főorvos Úr is belátná, hogy a gyermekgyógyászati ellátási forma sokat változott az utóbbi időben. Februárban három gyermeket láttak el fekvőbeteg ellátásban, ez nagyon kevés egy osztály fenntartásához. Mivel a szülészet jelenleg működik hétfőtől péntekig és a hétvégén is tervezik biztosítani a szülészeti osztályon fekvő kismamák és újszülöttjeik ellátását, már megkötötték a szerződéseket, megállapodtak a korábbi szakorvosokkal, folyamatban van a működési engedély módosítása. Ez a péntek-szombati ügyelet teljes biztosítására irányul első körben, amint megfelelő létszámmal rendelkeznek, a vasárnapot is próbálják megoldani. Egyébként a háziorvosi ügyeletben sok vegyes körzetet ellátó háziorvos van, akik a gyermekek ellátásában is gyakorlottak. Ha súlyos eset van, jobb, ha vármegyei irányító intézetben kerül ellátásra.

Dr. Szijjártó László Magyar Orvosi Kamara Győr-Moson-Sopron vármegyei alelnöke, Karolina Kórház-Rendelőintézet osztályvezető főorvosa: Kicsit mellébeszélésnek érzi ezt. Február 28-ig működött a rendszer, jelentős ügyeleti díjakról nem tud. Ők nem kaptak többet. Azok a kollégák, akik más városból idejöttek a szabadidejük terhére ügyelni, hogy a Kórház működőképessége fennmaradjon, ők egy kicsivel magasabb óradíjat kaptak. Februárban pontosan lehetett látni azt, ha ez bekövetkezik, akkor bedől az ellátás. Mindenki tudta ezt, a fenntartó is, a győri vezetés is. Nem az számít, hogy hány ágy, ellátott van, hanem hogy mekkora a térség, amit ellátnak. Ellátják helyben a súlyos állapotút, stabilizálják, küldik Győrbe, ha szükséges. Nem kell nagy ágylétszámú osztály, stabil sürgősségi helyet kell biztosítani, mivel az alapellátásban nincs garantáltan gyermekellátásban gyakorlott kolléga a poszton, így a hétvégéken már közel két hónapja nincs megfelelő gyermekellátás. Egy rizikós helyzetet kreáltak, és nem oldják meg. A megoldás kulcsa, hogy egy kicsivel magasabb ügyeleti díjakat kellett volna kifizetni annak, akinek erre pénze van és akinek ez a dolga.

Dr. Árvay István polgármester: Ezt eddig az önkormányzat pénzéből fizették, pedig az önkormányzatnak nincs ebben az ügyben fenntartói kötelezettsége, de érzett erre felelősséget, hogy a covid utáni visszaépítkezésben ezeket a magasabb ügyeleti díjakat helyben produkálni lehessen.

Katóné Farkas Erzsébet érdeklődő: Négy unokája van, nem mindegy hova kell menni, ha baj van. Egy gyerekkel bármikor történhet probléma, például Mosonszolnokon a gyermeket helikopterrel kellett elvinni. Miért jutott ide a Kórház, hogy ez történik? Senkinek nem jó, főleg a betegeknek. Ha bármi történne, ne telefonon döntsék el, hogy mi van vele. Jöjjön ki érte a mentő, vigyék be a legközelebbi kórházba Mosonmagyaróvárrá, ne Győrbe, ne Csornára, ne Sopronba, ha egy mód van rá. Azon dolgozzanak, hogy a városban maradjon meg a kórház, ez jó kórház volt, jó szakemberekkel, tíz éve újították fel, mindenkinek szüksége van rá, aki itt lakik a városban és a környékén.

Markó Béláné érdeklődő: Azt kéri, hogy ne mindent Győrre testáljanak rá, ott is emberek az orvosok, van, amit elbírnak, van, amit nem. Ha meghallják, hogy Mosonmagyaróvárról jöttek, kiveri őket a víz. Felújították a kórházat, van egy szuper kórház, szuper orvosokkal, kiszolgáló személyzettel, miért kell azt tönkretenni, szükségük van a kórházra, ne Győrbe küldjék őket, hanem itt tegyenek rendet.

Szarvas Judit érdeklődő: Eljutottak a fundamentumhoz. Milyen gazdasági, politikai, történelmi, társadalmi indokok alapján zárták be a Kórházat, holott közel 150 éve itt áll, ekkora területet fed le, ennyi embert ellát?

Dr. Szondi Zita OKFŐ főigazgató-helyettes: A kórházat nem zárták be, és nem tervezik bezárni.

Szarvas Judit érdeklődő: Nem arra gondolt, hogy a kórház ajtaját bezárták, hanem hogy megmaradnak-e a megfelelő osztályok, amik az itt élők ellátását biztosítják. És nem csak az elfekvőre gondol.

Dr. Szondi Zita OKFŐ főigazgató-helyettes: Eddig is azon dolgoztak, hogy azok az ellátási formák, amik a helyi lakosság igényeit ki fogják szolgálni a jövőben, azok biztosítva legyenek. Nézzék el, hogy ez nem az egyik napról a másikra fog megtörténni. Nem tudja megígérni, hogy holnaptól minden visszaáll a tíz évvel ezelőtti helyzetre. Az a terv és a cél, hogy az alapszintű belgyógyászati, sebészeti, gyermekgyógyászati ellátások, járóbeteg ellátás még szélesebb spektrumai, a diagnosztika működjenek és stabilan fenn tudjanak maradni. Ehhez építkezni kell. Most van egy helyzet, amiből elindulnak, feltérképezik, leltárt készítenek, hogy mennyi az a szükséglet orvosok, szakdolgozók tekintetében, ami a további működéshez kell. Azon lesznek mind az OKFŐ, a Kórház vezetősége, a Győri Kórház vezetése, az önkormányzat, hogy azokat az ellátásokat, amikről döntöttek, a jövőben is fenn tudják tartani.

Szarvas Judit érdeklődő: Kérdezi, mi indokolja a Kórháznak ezt a fajta leépítését? Eddig működött egy rendszer.

Dr. Szondi Zita OKFŐ főigazgató-helyettes: Teljes félreértés van, itt nem történik leépítés, nem találkozott olyan orvossal, szakdolgozóval, akit bárki elküldött volna. Minden erővel azon vannak, hogy amely ellátásra lehetőség van, azt biztonságban tudják működtetni. Mindenki ott szeretne ellátást kapni, ahol biztonságban van, ez lehet Mosonmagyaróváron, lehet Győrben, de lehet Budapesten is. A jövőben azokat az ellátásokat tudják biztosítani, amelyhez biztonsággal megvannak az orvosok, szakdolgozók. Működni fog a sürgősségi osztály, belgyógyászat, aktív - krónikus belgyógyászat, rehabilitációs ellátás, járóbeteg fizioterápiás tevékenység, egynapos sebészet, majd sebészeti mátrix osztály (egynapos és fekvőbeteg ellátást igénylő esetekhez). A szülészet-gyermekgyógyászat-aneszteziológia jelenlegi formában tud működni, úgy, hogy a hétvégi ügyeleti tevékenységet is vissza kívánják állítani már most hétvégétől. A járóbeteg szakellátásokat áttekintik, olyan bővítéseket terveznek, amelyekhez az orvosokat Győrből kell idehívni.

Takács Gábor érdeklődő: továbbra sem kaptak választ, hogy mi indokolja a Kórház ilyen fokú leépítését. Nincs zárva a Kórház, de mégsem lehet ellátásokhoz jutni. Továbbra sem tudják az indokokat, hogy hova lettek az orvosok, miért mentek el, miért nem jönnek vissza. Fájdalmakkal tömegközlekedéssel utazott Győrbe, mert itt nincs ellátás. Sopronba tömegközlekedni nem igazán jó. Csak azt látják, hogy minden megszűnik, és mehetnek más városokba. Kérdez az Önkormányzattól, mert mondták, hogy attól függően fognak majd valamilyen kérvényt a Kormány felé iránytani, hogy itt mi hangzik el. Milyen jellegű választ várnak, mennyire gyorsan várják a választ? Meg tudják-e őket nyugtatni, hogy lesz ebből a Kórházból valami, mert itt vannak betegen, nem kapnak ellátás, csak messze.

Dr. Árvay István polgármester: Leszögezi, hogy 2012-ben egy 500 főt foglalkoztató széles spektrumú kórházat adott át a város állami fenntartásba minimális adóssággal. Akkor is voltak nehézségek, volt teljesítménykorlát. De eljutottak oda, hogy most ezt a széles spektrumú ellátást nem tudják biztosítani a Karolina Kórházban. Mindent a pénz elégtelen voltára lehet visszavezetni. Ez már korábban kezdődött, de a teljesítményvolumen-korláttal kiteljesedett. A mindenkori kórházi vezetők próbáltak idomulni a helyzethez. Akár szerződéses orvosokkal, összevont osztályokkal. Próbálták a teljesítményvolumen-korlátnál elérhető legmagasabb jövedelmet összehozni a költségeikkel. Ez a legutóbbi időkig sikerült is. A covid bedöntötte ezt a rendszert, Mosonmagyaróvár covid-kórház lett. Megszűnt az összes ellátás, az újraindításhoz adott az önkormányzat még egyszer közel 300 millió Ft támogatást, ez működött 2022 decemberéig. Addig elfogadta a Kórház a külső forrást. Utána ezt az engedélyt megtagadták a Kórháztól. Nem tudja megmondani, hogy most mennyi pénz kellene a teljes rendszer újraépítéséhez. Ezt az elmúlt 15 év folyamatos leépülése, finanszírozási hiánya okozta. Az Önkormányzatnak ma is tartozik a Kórház 200 millió Ft-tal, tehát, ha úgy veszik, most is finanszírozzák. Amit meg akarnak fogalmazni, az egy elvárás. Nem kérés. Mit fogalmaz meg a közösség azzal szemben, hogy milyen egészségügyi alap- és kórházi ellátást igényel? Ebben az önkormányzat segít, akár az egész szolidaritási adóját, 1 milliárd Ft-ot felajánlja, hogy a Karolina Kórház rekonstrukciójára fizesse. Mindenki felelősségét az Önkormányzat azonban nem veheti át.

Lendvai László érdeklődő: A mentőszolgálathoz lenne kérdése. Több km-t futnak most a mentők, mennyi mentőautóval van több? Ha nincs több, miért? A fenntartóhoz a következő kérdést intézné. Van-e arra esély, hogy a Kórház ugyanazokkal az osztályokkal működjön, mint 2012-ben? Az országgyűlési képviselőtől kérdezi, hogy lehetne-e törvényjavaslatot beadni, hogy a Kórház megmaradjon, és úgy működjön, mint eddig?

Dr. Rosta Máté Országos Mentőszolgálat Nyugat-Dunántúli Regionális Mentőszervezet igazgatója: Győr-Moson-Sopron vármegyében 32 szervezett mentőegység van, Mosonmagyaróváron 4 db egység teljesít szolgálatot. Átcsoportosításra egyelőre nem volt szükség. Négy egységgel lefedhető a terület. A lébényi mentési pont télen szüneteltetve volt, tavasszal újraindul. A körzetben így 5 mentőegység teljesít szolgálatot. Statisztikailag lefedi a terület sürgősségi és mentést igénylő betegellátását. 90% feletti a 15 percen belüli kiérkezési mutató.

Lendvai László érdeklődő: Ez azt jelenti, hogy eddig a négy mentőautó sok volt?

Dr. Rosta Máté Országos Mentőszolgálat Nyugat-Dunántúli Regionális Mentőszervezet igazgatója: Nem azt jelenti. Ellátta eddig is feladatot és ezután is ellátja. Szintidőkben és olyan mutatókban, amik azt mutatnák, hogy túlterheltek, nem került be olyan változó, ami azt jelentené, meg kellene erősíteni a jelenlétet. Ha szükséges, akkor meg fogják.

Dr. Szondi Zita OKFŐ főigazgató-helyettes: A tíz évvel ezelőttihez képest jelentősen megváltozott az egészségügyi ellátások struktúrája. Tíz éve 10-14 napig kellett bent feküdni egy-egy műtét után, most ez 1-2-3 napra rövidül. Nincs szükség arra, ami tíz éve volt. A lényeg, hogy az alapvető ellátásokat, amire a lakosságnak szüksége van, biztosítani tudják. Folyamatos egyeztetés van az Államtitkár Úrral, Győri Kórházzal.

Dr. Nagy István országgyűlési képviselő: Nem kell törvénymódosítás ahhoz, hogy a Kórház működjön. Humánerőforrás kell hozzá. Olyan ez most, mint Déva várának építése, egy téglát beraknak, kettő kiesik. Covid után sok orvos máshol kereste a jobb lehetőséget: Nyugaton, magánszektorban. A kórház emberfeletti erővel próbálja biztosítani a mindennapi működést, ezért aki ott van, túlterhelt. Ez is elég a fluktuációhoz. Mindenki azon van, hogy normálisan működjön a Kórház. Kell hozzá hit, hiszen ide kell hívni az orvosokat, s segítséget kér abban, hogy tudjanak olyan bizalmi kört kiépíteni a Kórház köré, hogy idejöjjenek az orvosok. Az OKFŐ képviselője elmondta, és el is fogja mondani, hogy feláll egy portfólió, ennek finanszírozását és teljes személyzetét az OKFŐ biztosítja hozzá. Ahogy lehet találni humánerőforrást, úgy lehet építkezni. Az a lényeg, hogy a térség igényeire legyen alakítva a Kórház, mindenki ezen dolgozik.

Dr. Árvay István polgármester: Fontos, hogy legyen ennek az építkezésnek egy felelőse, aki kellő felhatalmazással rendelkezik. Arra tesz javaslatot Belügyminiszter Úr felé, hogy egy miniszteri megbízott személyében jelöljön ki valakit, aki azért lesz felelős, hogy amit közösen elhatároznak és megvalósíthatónak tartanak, az valóban vissza is épüljön, és ehhez kellő anyagi erőt is biztosítsanak számára. Nem bízik abban, hogy a megyei kórház ezt jószántából segít végig vinni. Eddig is azt kapták válaszként, hogy nincs pénz, nincs orvos. Elengedhetetlennek tartja, hogy ez határozattan megfogalmazott konstrukció legyen és a végrehajtására jelöljenek ki egy felelős személyt.

Molnár Lajosné érdeklődő: Kérdezi, hogy a belügyminiszter hogy lehet egészségügyi miniszter, ez teljesen összeférhetetlen, hogy tudták ezt megszavazni?

Dr. Árvay István polgármester: Ebben nincs kompetenciája. Kéri, menjenek tovább a kérdésekben.

Dr. Porpáczy Krisztina Magyar Orvosi Kamara Győr-Moson-Sopron vármegyei alelnöke, háziorvos: Kérdezi, milyen ütemterv szerint tervezik ezt megoldani? Március 1-től látható volt, összedőlt a Kórház sok részlege, s már április 27-e van, mit tud vállalni az OKFŐ végső időpontnak? Az Orvosi Kamarának joga van tudni, látni azt a tervet, így szerepel a kamarai törvényben.

Dr. Szondi Zita OKFŐ főigazgató-helyettes: A kórházak finanszírozásával vannak problémák. Vannak lépések, amik a kórházfinanszírozás változásával stabilizálhatják a kórházak anyagi helyzetét, de attól még továbbra sincs orvos, személyzet. Március 1-től az a fajta önkormányzati támogatás, ami úgy tűnik, hogy eddig itt tartotta az orvosokat, megszűnt. Tiltás nincs a kórházaknak, hogy nem fogadhatnak el külső forrást. Az ütemtervről a következőket mondja el. Június a sebészet visszaállításának terve, szeptember a még bővebb sebészeti típusú tevékenységek visszaállítására vonatkozik. Minden egyéb kizárólag a humánerőforráson múlik, semmi máson.

Dr. Árvay István polgármester: Külön OKFŐ engedéllyel adták a támogatást, ők engedték meg a Kórház részére, hogy eltérjenek a bértáblától. Ezt záros határidőre kapták, egyszer meghosszabbították, utána többszöri kérelemre sem kaptak választ. Így márciustól nem nyújtottak be újabb kérelmet. Az Önkormányzat így tudja. Ez pillanatok alatt romba döntötte a Kórházat. Bár, ha csak ez a támogatás tartotta életben, akkor alapvető strukturális problémákról van szó. Neki feladata a helyi közpénzek felhasználásának koordinálása, bár ez nagyon fontos közügy, de be kell tartani, hogy oda adjon pénzt, ahol az kellően hasznosul. Akkor indulhat ez újra, ha azt a típusú tervet, amit mindenki vár, konkrétan megismerhetik, és az önkormányzat is magáévá tudja tenni.

Everling Rudolfné érdeklődő: A Karolina Kórház nagyon sok támogatást kapott, kérdezi, hogy az a pénz hova ment? Gépeket kaptak, azok hol vannak, miért adták Győrnek?

Dr. Árvay István polgármester: Ő arról tud nyilatkozni, hogy amit az önkormányzat adott, azzal forintra elszámolt a Kórház, az ügyeleti díjak többletfinanszírozására fordította. Hogy a korábban kapott pénzzel, gépekkel, eszközökkel mi lett, arra nem tud válaszolni. Szerinte a Karolina Kórház felszereltsége, kubatúrája nem rossz, nincs lerobbanva, sem eszköz, sem épület szempontból. Amiről beszélnek, az a szakszemélyzet és az orvosi háttér. Meggyőződése, hogy őket csak pénzzel lehet helyben tartani, újra felépíteni.

Ráczné Buti Bernadette érdeklődő: Olyan sok szó esett a pénzről. Azt hallani, ide-oda milliárdokat utalnak el, akkor a Kórház miért van ilyen állapotban? Négy hónapot kell várni MR vizsgálatra, két hónapot kell várni egy UH vizsgálatra, Győrbe nem lehet bejutni, mert olyan nagy körzetet kell most ellátniuk. Akkor most van pénz, nincs pénz, vagy csak erre nincs pénz? Nyilván nem az önkormányzatnak célozza kérdést, de az ellátásokra megfelelő időben szükségük van.

Kalmár Andrea: Kérdezi, hogy valóban megvan-e a 4 db mentőautó, mentőorvosok ülnek-e benne?

Dr. Rosta Máté Országos Mentőszolgálat Nyugat-Dunántúli Regionális Mentőszervezet igazgatója: Mosonmagyaróvári mentőállomáson 1 ALS, 3 BLS szintű autó áll rendelkezésre. Az ALS a klasszikus rohamkocsi, a BLS a mentőgépkocsi. Ezek mind ugyanúgy néznek ki külsőleg. Ezekre a szervezőlevél szerinti létszám rendelkezésre áll. Amikor az átállás volt, március 1-től az egyik nappalos autót megerősített szolgálatként éjszaka is szervezték, ez némi túlórát eredményezett, de így érezték biztonságosnak. Szakorvos is van a mentőállomáson, de szervezőlevél alapján ez nem szükséges. Esetkocsiban mentőtiszt szükséges vagy orvos/szakorvos. Tehát szakorvos kötelezően nem. Rohamkocsiban szükséges csak szakorvos, az Győrben van szervezve, itt van gyermekmentőorvosi rohamkocsi is, ami nagyon kevés vármegyében van.

Ács Hajnalka érdeklődő: Kérdezi, hogy van-e olyan mentőautó itt Mosonmagyaróváron, amelyben orvos megy ki a beteghez?

Dr. Rosta Máté Országos Mentőszolgálat Nyugat-Dunántúli Regionális Mentőszervezet igazgatója: Az ALS mentőegység orvossal vagy mentőtiszttel vonul. A mentőtisztek megfelelő kompetenciaszinttel vannak felvértezve, hogy a szükséges orvosi beavatkozásokat is elvégezzék, döntsenek a beteg sorsáról, megfelelő célintézménybe szállítsák az állapotstabilizálás után. Az ügyeleti autó is, ha szükséges, riasztható feladathoz, hasonló felszereltsége van, mint az ALS egységekben, a lélegeztetőgép kivételével. A háziorvosok hathatós jelenléte miatt, az általuk kötelezően biztosított időszakban van háziorvosi jelenlét.

Horváth András érdeklődő: A Vízpart utcai rehabilitációs egységről, annak jövőjéről szeretne kérdezni, valamint a Polgármester Urat kéri, tegye lehetővé, hogy a képviselő-testületi tagok is szóhoz juthassanak.

Dr. Árvay István polgármester: Nem szeretne politikai vitát korbácsolni az egészből, a képviselők feladata az információgyűjtés, hogy a következő testületi ülésre olyan anyagot állítsanak össze, amit együtt, közösen, hathatósan tudnak érvényesíteni.

Szabó Ilona érdeklődő: Polgármester Úr azt mondta, hogy megtagadták a támogatás lehetőségét a Kórháztól. Kik tagadták meg?

Dr. Szondi Zita OKFŐ főigazgató-helyettes: A kérdésre a választ tisztázni fogják Polgármester Úrral, ilyen engedélykérelemmel nem találkozott, ami beérkezett hozzájuk, azt engedélyezték. Olyan lépést az OKFŐ nem tesz, ami az ellátások fenntartásának biztonságát veszélyeztetné.

Dr. Porpáczy Krisztina Magyar Orvosi Kamara Győr-Moson-Sopron vármegyei alelnöke, háziorvos: Kénytelen a Mentőszolgálattal vitatkozni. Alapellátó háziorvosok nincsenek abban a kompetencia birtokában, hogy azokat az eszközöket maradéktalanul használják, amik a mentőautón vannak. Nem tudnak oxyológus szintű ellátást nyújtani.

Dr. Rosta Máté Országos Mentőszolgálat Nyugat-Dunántúli Regionális Mentőszervezet igazgatója: Ő arra a kérdésre adott választ, hogy orvossal találkozhat-e a beteg. Igen, találkozhat. Kijárós orvosi ügyelet van Mosonmagyaróváron, a vármegyében a második legtöbb feladatot végezte. Megfelelően működik.

Dr. Porpáczy Krisztina Magyar Orvosi Kamara Győr-Moson-Sopron vármegyei alelnöke, háziorvos: Sürgősségi alapellátási ügyeletet tudnak nyújtani, amikor alapellátó orvos van a kocsin, de olyan ellátást nem, mint egy mentőtiszt. Úgy tudja, öt mentőtiszt, ebből egy mentőorvos van a járásban. Ebből a számból hogy gondolják kiállítani, ha az egész országban mindenhol bevezetésre kerül ez a modell, hogy lesz elég mentőtiszt?

Dr. Rosta Máté Országos Mentőszolgálat Nyugat-Dunántúli Regionális Mentőszervezet igazgatója: Ez a kettő külön szervezőlevél alapján működik. Egy mentő 24 órás futtatásához 4,8 státusz szükséges, ez a munkacsoport így folyamatos jelenlétet tud biztosítani. Az orvosi, alapellátási ügyelet külön szervezőlevélként működik, külön kell bontani a háziorvosok által kötelező időszakot és az azt követőt. Olyan új dolgozókkal bővül a mentőszolgálat csapata, akik eddig nem voltak a mentésbe bevonva. Azon túl, hogy dolgozóik többletfeladatokat vállalnak az ügyeleti ellátásban, új jelentkezőkkel, illetve új mentőtisztekkel bővül a csapat, akik eddig más munkakörben dolgoztak, így állítják ki a szolgálatokat.

Vida István képviselő: Miniszter úrnak mondja, hogy Déva várát emberáldozattal akarták megállítani, most ennek a küszöbén állnak. A magyar hatályos alkotmány, fideszül Alaptörvény XX. cikke így szól. Mindenkinek joga van testi és lelki egészségének megőrzéséhez. A (1) bekezdés szerinti jog érvényesülését munkavédelemmel, egészségügyi intézményekkel, orvosi ellátással, a sportolás és rendszeres testedzés támogatásával, valamint az épített és természeti környezet védelmével, biztosításával segíti elő. Ha ezt a passzust komolyan vesszük, akkor pillanatnyilag Mosonmagyaróvár és vonzáskörzete 100 000 emberével szemben alkotmányos jogsértés áll fenn. Orvosszakmai kérdésekről beszéltek, két esküt szeretne a jelenlévők emlékezetébe idézni, az egyik a Hippokratészi eskü: ha nem tud használni, legalább ne ártson a betegnek. Kérdezi, hogy jelen helyzetben ártanak-e a betegeknek ennek az orvosszakmai helyzetnek az előidézésével. A másikban a képviselői, polgármesteri esküre utal, amelyben benne van, hogy az Alkotmányt és az Alaptörvényt megtartják, tisztelik, választóikat minden erővel képviselik. Ezt a képviseletet Mosonmagyaróvár Önkormányzata szerinte elkésve tette meg. A frakciója benyújtott egy sürgősségi indítványt, amit a kormányzó Fidesz leszavazott. Már most késésben vannak, március elseje óta az agonizálás folyamatos, a kórház szanitéc ellátó hellyé züllött. Ezt szerinte senki nem tudja elfogadni.

Horváth András érdeklődő: Köszöni, hogy Vida István képviselő szót kapott. Az előző kérdésére még nem kapott választ, a Vízpart utcai rehab jövőjéről.

Dr. Takler Ágnes Karolina Kórház-Rendelőintézet főigazgatója: A szakrendelők, fizikoterápia négy szakemberrel működik jelen pillanatban is, ami szünetel, az a fekvőbeteg rész, ez viszont a covid óta.

Dr. Szondi Zita OKFŐ főigazgató-helyettes: Azt nem szabad elfelejteni, hogy a covid milyen hatásokkal járt, milyen átszervezéseket indokolt. A rehabilitációs ellátások fenntartása fontos, fejlesztésére van lehetőség.

Dr. Árvay István polgármester: Tény, hogy a fekvőbeteg ellátás három éve nem működik, nem vágják a füvet, a létesítményfenntartás, felelősség kérdése nem odázható a végtelenségig. Előző nap levágatta a füvet.

Vida István képviselő: Ő sem kapott választ a Hippokratészi eskü kapcsán a kérdésére. Az illetékesek szerint a jelen állás megfelel-e annak a kitételnek, hogy nem ártanak a betegeknek?

Dr. Szondi Zita OKFŐ főigazgató-helyettes: Egyértelműen nem ártanak a betegeknek. A betegek ellátása biztosított. Az Alaptörvény alapján Magyarországon minden beteg számára biztosított az egészségügyi ellátás résmentesen, amit a OKFŐ, a Belügyminisztérium, az állam és a Kormány felügyel. Úgy gondolja, hogy ezzel egyet kell, hogy értsenek.

Rémay Róbert érdeklődő: Arra van szükség, hogy itt működjön a Kórház. A győri kórházi viszonyokat három hete sajnos volt lehetősége megtapasztalni. A csornai, kapuvári betegeket is rátették Győrre. Már egy éve is azt mondták Győrben, hogy miért vannak már itt a mosonmagyaróváriak is? A saját tapasztalata szerint a folyosókon fekszenek infúzióval a betegek. Miért kell nekik is Győrbe menni? Idős betegek, nincs hozzátartozójuk, a mentőszolgálatot terhelik, hogy elszállítsák őket. Nekik lenne fontosabb dolguk is. Bemegy Győrbe vonattal, mert ingyenes, mondja ezt a kormány, de onnan el kell jutnia a Kórházig, ez megint költség. Mosonmagyaróváron már állami fogászat sincs, csak magán van. Csalódott az országgyűlési képviselőben, nem biztos benne, hogy a kettős pozíciót el tudja látni, kérdezi, hogy van-e mód a visszahívására.

Dr. Nagy István országgyűlési képviselő: Rosszul esik ez neki, mert nagyon sok munka, harc, egyeztetés megy azért, hogy a Kórház működőképességét valahogy fenntartsák. Csak azt kell megtenni, hogy a humánerőforrás helyeket töltsék fel, ezért kéri, hogy adjanak erőt ehhez.

Rémay Róbert érdeklődő: Hiányzik az orvosi képzésből öt év, amit úgy tudja, hogy eladtak, külföldieket tanítottak itteni emberek helyett. Az államnak ez jól jövedelmezett, de ezek az orvosok nem maradtak itt. A kérdés: ki vetett szemet a Kórházra?

Dr. Nagy István országgyűlési képviselő: Soha, semmilyen körülmények között nem merült fel a mosonmagyaróvári Kórház magánkézbe adása. Ha nem tudja megvédeni, akkor nem lesz képviselő.

Dr. Árvay István polgármester: A fogászat kérdésére reagálva, úgy tűnhet, hogy Mosonmagyaróváron csak magánfogászatok vannak, de az Önkormányzat tart fenn fogászati alapellátást és ügyeletet is. Tájékozódjanak róla, hogy kik a várossal szerződött fogorvosok, ők adják a hétvégi ügyeletet. Nyolc körzetben vannak, úgy, mint a háziorvosok. A Térségi Társulás polgármestereit is megszólítja, hogy amikor majd anyagi segítséget kér tőlük, ők is lássák át a helyzetet. Már nem egy témában létrejött köztük ez a fajta konszenzus. Így tartják fenn a szociális intézményi hálózatot. Az utolsó öt évben kétszer is extra befizetéseket tejesítettek a települései önkormányzatok azért, hogy a kórházi dolgozóknál sokkal rosszabbul fizetett szociális ágazat dolgozói ma is ellásák a feladatukat.

Kiss Béla Levél község polgármestere: Nem a vitában akar részt venni, de azt jó irányvonalnak tartja, hogy Mosonmagyaróvár Város Önkormányzata próbál felállítatni egy olyan stratégiát, ami mentén a Kórház tovább tudna működni. Kéri, hogy a Térségi Társulás elé is hozzák be, hogy közösen, a mosonmagyaróvári járás települései is meghozhassák ezt a döntést. A legfontosabb dolog, hogy működni tudjon egy egészségügy. Ő nem attól fél, hogy Győrbe kell menni, hanem hogy ott sem fogják tudni megoldani az itt kialakult problémát. Egész biztos, hogy vannak felelősök. Mosonmagyaróvár város és a Térségi Társulás évek óta szinte lélegeztetőgépen tartotta a Kórházat. Látni lehetett, hogy baj lesz, nem biztos, hogy időben tették meg a lépéseket, de soha nem késő. Biztos benne, hogy a 2012 előtti ellátási formákat ez a Kórház már nem fogja tudni biztosítani, de nem is biztos, hogy kell. Úgy kell működni, hogy ellássa azokat a feladatokat, amiket a Belügyminisztérium meghatároz. Azt látják azonban, hogy nincs konkrétan meghatározott cél, mindenki sodródik az árral. Főigazgató-helyettes Asszony említett határidőket, de ezek több hónapot jelentenek. Többször elhangzott a humánerőforrás kérdése, úgy gondolja, hogy ide erővel kell hozni embert, de ha elindul a rendszer, akkor majd talán jönnek. Kéri a Térségi Társulás elnökét, a Társulás elé is terjessze be a megfogalmazni kívánt célokat, támogatni fogják.

Eller Gizella Kimle község polgármestere: A környékbeli községek ügyeletét ellátó Kft. felügyelőbizottságának volt az elnöke. Ez a Kft. nagyon jól működött 27 éven keresztül, szerették volna fenntartani ezt a rendszert. Szerettek volna leülni beszélni az óvári és jánossomorjai orvosokkal, ám nem kaptak lehetőséget. Polgármester Úr mondta, hogy fogalmazzanak meg elvárásokat, reméli, hogy az új ügyeleti rendszer legalább olyan jól fog működni, vagy még jobban, mint amilyen az övék volt.

Dr. Árvay István polgármester: Az volt az információ, hogy az OMSZ nem szerződik Kft-vel, így már nem sok értelme lett volna az egyeztetésnek. Elismeri, hogy náluk jól működő ügyeleti rendszer működött, sajnos Mosonmagyaróváron ez nem sikerült. 2012 után a háziorvosok nem voltak hajlandók ügyelni, vásárolták az ügyeletet, holott a szerződéseikben benne volt az ügyeletvállalás kötelezettsége. Gratulál a jól működő Kft.-hez.

Juhász József Hédervár község polgármestere: Nagyon örül, hogy megtisztelték őket azzal, hogy az illetékesek megjelentek. Az egészség védelme kell, hogy a legfontosabb legyen. A finanszírozásról annyit szeretne elmondani, hogy az államnak és az önkormányzatoknak semmi pénze nincs, csak az, amit elvesz adók formájában az emberektől. Amíg a Ferencváros labdarúgócsapatának költségvetése bőven elég lenne egy Karolina Kórház költségvetésére, akkor el kell gondolkodni, hogy hol itt a prioritás. Kéri a döntéshozókat, hogy erre fókuszáljanak.

Takács Gábor érdeklődő: Kórház-finanszírozással kapcsolatban kérdezi, hogy Győrön keresztül kapja-e a finanszírozását a Kórház, vagy külön ellátásban. Ha Győrön keresztül, akkor Győr biztos lenyeri a maga részét belőle, nem fog ide rendesen eljutni, és újra az Önkormányzatnak kell finanszíroznia.

Dr. Szondi Zita OKFŐ főigazgató-helyettes: Önálló finanszírozási szerződéssel rendelkezik a Karolina Kórház. Nem Győrön keresztül történik, hanem direkt a NEAK által. A teljesítmény éves kerete meghatározott a Kórház számára, amíg azt teljesíti, az a teljesítmény kerül kifizetésre.

Takács Gábor érdeklődő: Ha lepusztítják a Kórházat, akkor nyilván a teljesítményt nem tudják felhozni, és ezzel még lejjebb fog csúszni a rendszer, valahonnan el kellene indulni.

Barbélyné dr. Niertit Annamária NEAK jogtanácsosa: Sok szó esett a finanszírozásról. A NEAK minden olyan ellátást, amire a Kórháznak engedélye van és ténylegesen szolgáltatást is nyújt, azt finanszírozza. Ha visszaállnak az ellátások, azt a jövőben is finanszírozni fogja. A keret megvan. Ha nem tudja kiállítani a Kórház a humánerőforrást, akkor az probléma.

Dr. Árvay István polgármester: Ez a finanszírozás nem ad lehetőség egy építkező, progresszív program végrehajtására. Azt a csökkenő teljesítményt finanszírozza, amit ki tud bocsátani egy csökkenőben levő kórház. Nyilván ezt megfizeti, de azt, hogy hogyan lehet ebből építkezni, azt nem. Ennek az óriási kubatúrának van egy nagy működési, fenntartási költsége, ami a csökkenő teljesítményhez képest arányosan növekszik. Még az sincs kifinanszírozva. Nem véletlenül említette, hogy nem fizetik ki a fűtésszámlát. Bár ezt korábban sem fizették ki, csak már nem arról a korábbi alacsonyabb összegről beszélnek. A működési költségek megfinanszírozása is problémás, ebből progresszíven építkezi nem lehet, kellene valami más módszer.

Barbélyné dr. Niertit Annamária NEAK jogtanácsosa: Ebben Polgármester Úrnak igaza van, de ez természetes, hogy ahogy az ellátás csökken, úgy a finanszírozási összeg is csökken, főként a teljesítmény-finanszírozásnál, hiszen, ami szünetel, az nem finanszírozható. Mindenkinek az az érdeke, hogy az ellátások mihamarabb visszaálljanak, ebből tényleg nem lehet építkezni. A NEAK jogszabály által finanszíroz, más városi kórházban is így történik. Most Mosonmagyaróvár kicsit rosszabb helyzetben van, mint sok más városi kórház. Ez egy soktényezős történet, nem az ő hatáskörük, de tényleg meg kell vizsgálni, hogy miért van így, hogy lehet ezen javítani, és hogy lehet ide a humánerőforrást visszavonzani.

Futó Imréné érdeklődő: 55 éve mosonmagyaróvári lakos. Kérdezi, hogy mekkora a kapuvári kórház vonzáskörzete? Van akkora, mint Mosonmagyaróvárnak?

Dr. Árvay István polgármester: Nincs akkora. A városi kórháznak van egy fogalma, a négy klasszikus ellátási formából legalább kettőben biztosítani kell a progresszivitási szintnek megfelelő ellátást. Ezek Kapuváron, Csornán működnek, de ő nem akar az ő helyükbe kerülni, ez egy megyei jogú városi címre pályázó járásszékhely, 100 000 emberrel, prosperáló gazdasági élettel, az itt élők jelentősen kiveszik a részüket a befizetésekből. Azt szeretné, ha a helyi polgárok legalább ezen a szinten kapnák a szolgáltatásokat is. Szolgáltatásnak tekinti az egészségügyi szolgálatást is, ezért indult ki a saját példájukból, mert szolgáltatás a szociális szolgáltatás, az óvodai ellátás, amelyek szigorú előírások szerint működnek, megmondják, hogy hány embert, hova, mikor. Ezért nem érti, hogy egy ilyen közintézmény hogy juthat erre a sorsra. Ez egy nagyon hosszú rá nem figyelési folyamat eredménye. Úgy érzi, a képviselő-testület megkapta a megfelelő muníciót ahhoz, hogy állást tudjon foglalni.

Vitéz Ibolya érdeklődő: Kérdezi, hogy az egészségügyi kormányzat szempontjából vannak-e sztenderdek, hogy 100 000 lakosra pontosan milyen ellátást kell nyújtani, mennyi időn belül kell hozzájutni bizonyos betegségekkel az ellátásokhoz?

Dr. Szondi Zita OKFŐ főigazgató-helyettes: Nincs olyan sztenderd, hogy hány lakosonként milyen kórházra van szükség. Az egyértelmű, hogy az alapellátást mindenki számára a lakóhelyén kell biztosítani. A kórházakra vonatkozóan a Nemzeti Népegészségügyi Központ által meghatározott területi ellátási kötelezettség és a betegbeutalási rend szerint lehet igénybe venni az ellátásokat. Van néhány olyan ellátás, aminek van időablaka, ilyen az infarktus és stroke ellátás. Ilyen esetekben azonban egyértelműen sürgősségi ellátásként az OMSZ igénybevételével jutnak leggyakrabban ellátáshoz a betegek. Ezeket az ellátásokat viszont centralizáltan kell biztosítani, ott, ahol minden lehetőség rendelkezésre áll.

Dr. Árvay István polgármester: Köszöni mindenkinek, aki hozzájárult ahhoz, hogy a képet teljesebbé tegyék. Köszöni a részvételt. A Képviselő-testület a muníciót magkapta a szükséges indítvány előkészítéséhez.

További hozzászólás nem volt, a Polgármester a közmeghallgatást 17:15 órakor bezárta.

K.m.f.

Dr. Árvay István Fehérné dr. Bodó Mariann

polgármester címzetes főjegyző